user
BENGITHI LIZOKUNA – NG Sibiya
Fundisisa lesi siqeshana senoveli bese uphendula imibuzo elandelayo.

Wavele wajama phambi kwakhe uNdumiso wavimba indlela. Akagcinanga ngokujama
endleleni kodwa wabuye wadedela nemvula yezibhakela ezamthola engazelele
uXolani, wadiyazela. Akakwazanga nokuvika ngoba wayephethe kabi. Kwaba sengathi
kuyamjabulisa lokhu uNdumiso, wazithela zalandelana ngamawala izibhakela.
'Uyifunani intombi yami?' esho emdikadika ngequpha. Kwawa izimpahla manje
kuXolani, iwayini laphihlizeleka esandleni ngenkathi ethi uyavika, lambhunyela
umzimba wonke, nokwenza efake isikibha esimhlophe. Ne-pizza kayizithambisanga
yavele yavuleka, yathi bukululu emzimbeni ishisa injalo.
'Uyifunani intombi yami?' wayelokhu ebuzile uNdumiso eqhubeka nokumnxanxatha
ngesibhakela uXolani owayesopha manje. Wake wazama bandla ukulwa ngenkathi
sezikhululekile izandla zingasaphethe lutho. Kwasho nokho ukuthi isiminingi iminyaka
agcina ukulwa, yasina yazibethela ewuNdumiso, yaqinisa kuleli so elase lopha.
Kwaze kwaba sengathi uyamxolela ngenkathi sekukhona abamemezayo
ngaphesheya.
'Myeke bandla, kawuboni yini ukuthi akakwazi ukulwa?' Nebala kwaba sengathi
liyamdambisa lelo ekuthukutheleni uNdumiso.
'Uyosindela bona laba abathe kangikuxolele,' esho emvalelisa ngodalimede
wesibhakela owamgqimuza kwaqhasha izinkanyezi uXolani, wayothi dakla ngezinqe
phansi.
'Ngelinye ilanga ngiyovele ngikuhlabe ngenhlamvu,' esho eshingila emshiya kanjalo
uXolani efinya igazi elase liza ngamawala. Wazama ukuvuka, wadiyazela, wazama
futhi, kwazameka, watabuzela ezama ukuqhubeka nokuhamba.
'Ha, kanti kawudelanga, usaqhubeka nokuya kule ntombi yami engikukhuza kuyo?'
kusho uNdumiso ebuya esefinqile, ekhomba ngomunwe.
'Bamba oze ngayo. Kengiphinde nje ngikubone lapha!' egcizelela ngokuqhulula
inhlamba.
Akadinganga kuphindelwa uXolani ngokuthi akabambe aze ngayo. Wagxawuzela
ngamawala eseqonde emotweni yakhe. Wayidumisa ngewala, yasuka kwakhala
amathaya. Nasendleleni yayilokhu igijime njalo, ewajomba ewajombile amarobhothi
amanye ayengasawaboni nakahle ngenxa yeso elase livuvukale layintaba
ngomzuzwana nje. Kayisaphathwa-ke eyegazi, kwase kubomvu imoto. Wafika kwakhe
engasafisi lutho. Akabange esayipaka nemoto, akabange esayikhiya nokuyikhiya.
Empeleni wehla ingakami nakahle nje, wahlaba ngejubane eseqonde endlini.
Wathwala izandla ekhanda umkakhe.
'Yini Xolani, kwenzenjani?' Ebuza ehlahle amehlo.
'Ngi …' yankwankwaza indoda. Phela endleleni akukho su ayelicabangile lamanga
ayezowaqamba kumkakhe.
'Yini, kwenzenjani?' emphinqela amehlo.
'Hhayi, yindaba ende,' esho ngomunyu esula igazi ngesikibha esase simfoma mfo
ngenxa yegazi sekubonakale kancane nje ukuthi besinombala omhlophe.
'Hhayi, kuyozwakala,' kubalisa umkakhe, eqonda e-bathroom eyobheka izinto zokusiza
umyeni wakhe owayeseyisimungulu nje elokhu ehefuzelela phezulu engundaza
ephimisa igazi elalingamnike thuba ligobhoza njengale mvula yezibhakela
ayebhaxabulwe ngazo nguNdumiso.

1. Uyavumelana yini nombono wokuthi ukuba khona komlingiswa onguMahlengi
empilweni kaXolani kuguqule isimo senhlalo sakwaMpanza? Sekela
impendulo yakho.
2.  Xoxa ngempumelelo yombhali yokwethula isingeniso kule noveli.


assistant
1. Ngiyavumelana ngoba umndeni wakwaMpanza wabe uhleli ngokuzwana
kepha kwathi uMahlengi esevuma ukubonana noXolani isimo senhlalo
saguquka uXolani noLungile baqala ukuxabana okwaholela ekutheni kushe
umuzi nezingane zashona ngenkathi uXolani ehleli noMhlengi ayesethandana
naye.
2. Umbhali uphumelele kahle ukwethula isingeniso sale noveli ngoba
umlingiswa omkhulu uMhlengi uyethulwa, inkinga abhekene nayo ukuthi
unemfihlo anayo yokuthi uyi-gay okuba yisisusa sodweshu. EThekwini isimo
senhlalo siyaguquguquka, siqala sisihle, uMhlengi uthandana noNontobeko.
Siguquka singabi sihle lapho uMhlengi exabana nesithandwa sakhe
uNontobeko.